रघुवंश प्रसाद के निधन से दुखी PM मोदी, बोले- उनके भीतर पिछले कुछ दिनों से चल रहा था मंथन
प्रधानमंत्री नरेंद्र मोदी ने पूर्व केंद्रीय मंत्री रघुवंश प्रसाद सिंह के निधन पर शोक जताया है। पीएम मोदी ने कहा कि रघुवंश प्रसाद सिंह के जाने से बिहार और देश की राजनीति में शून्य पैदा हुआ है।
नई दिल्ली: प्रधानमंत्री नरेंद्र मोदी ने पूर्व केंद्रीय मंत्री रघुवंश प्रसाद सिंह के निधन पर शोक जताया है। श्रद्धांजलि देते हुए पीएम मोदी ने कहा कि रघुवंश बाबू के निधन से बिहार और देश की शून्य पैदा हुआ है। उन्होंने कहा,  ''रघुवंश प्रसाद सिंह गरीबी को समझने वाले और जमीन से जुड़े शख्स थे। बीजेपी के संगठन में था तो रघुवंश जी से लगातार परिचय रहा। टीवी डिबेट में हमारे बीच वाद-विवाद चलता था। गुजरात का मुख्यमंत्री होने के नाते विकास कार्यों के लेकर उनके (रघुवंश प्रसाद सिंह) संपर्क में लगातार रहता था। उनके स्वास्थ्य को लेकर मैं चिंता करता था और जानकारियां लेता रहता था।''पीएम मोदी ने आगे कहा, ''रघुवंश बाबू के भीतर पिछले कुछ दिनों से मंथन चल रहा था। जिन आदर्शों को लेकर चले थे, जिनके साथ चले थे, उनके साथ चलना अब उनके लिए संभन नहीं था। उनका मन जद्दोजेहद में था। उन्हें अपने क्षेत्र के विकास की भी चिंता थी। उन्होंने बिहार के मुख्यमंत्री को बिहार के विकास को लेकर चिट्ठी लिखी थी। मैं नीतीश कुमार जी से आग्रह करूंगा कि मैं और आप मिलकर उनकी चिट्ठी की बातों को पूरा करें।''दिल्‍ली के अखिल भारतीय आयुर्विज्ञान संस्‍थान (AIIMS) में रघुवंश प्रसाद ने आखिरी सांस ली। उनके निधन पर जेडीयू नेता केसी त्‍यागी ने शोक प्रकट करते हुए इसे राजनीति की अपूरणीय क्षति बताया है। वहीं, लालू प्रसाद यादव ने अपने पुराने साथी और पूर्व केंद्रीय मंत्री रघुवंश प्रसाद सिंह के निधन पर गहरा शोक जताया है और भावुक होते हुए ट्वीट किया है। लालू यादव ने अपने ट्वीट संदेश में लिखा है, "प्रिय रघुवंश बाबू! ये आपने क्या किया? मैनें परसों ही आपसे कहा था आप कहीं नहीं जा रहे है। लेकिन आप इतनी दूर चले गए, नि:शब्द हूँ। दुःखी हूँ। बहुत याद आएँगे।''